शायद वे सभी लोग , जिनका कोई अपना जीते-जी इस नर्क की यातना को भुगत चुका है, भगवान से नहीं बल्कि अपनी सरकार से, झक्क सफ़ेद लिबास में सजे चुस्त-दुरुस्त या तोंदियल नेताओं से, समाज सुधारने का दम भरने वाले मुखौटों से और जनता की भलाई के नाम पर नित नए कानून बनाने वालों से यह पूछना चाहेंगे कि जिसके पास राजनैतिक-सामाजिक दमखम है...इफ़रात धन है...सामाजिक सरोकारों का आधार है, क्या वही सुख के अधिकारी हैं ? शारीरिक दुःख हो मानसिक , हर कोई उन्हें अपनी हथेली पर् बैठाने को तैयार...पर यह जो आम आदमी है, वे क्या कीड़े-मकौड़े की तरह दुःख भोगने के लिए बने हैं ? उनकी आवाज़ न कानून सुनता है, न ईश्वर...। आखिर इस अन्धेर नगरी का कभी अन्त होगा या नहीं ? मैं समझती हूँ शायद नहीं । किसी की आवाज़ में अगर दम होता भी है तो वह आवाज़ कई बार उस कोड़े के भय से दब जाती है जो दिखाई दिए बग़ैर भी बरसता है ।